Аҳҭнықалақь аӡымҩангагатә ҳа аҭагылазаашьа зеиԥшроуи, уи еиҭакшьаз иамоуи ртәы арадио Sputnik иазеиҭеиҳәеит АУН "Аӡыканал" адиректор Александр Ҳаразиа.
Sputnik
Аӡымҩангагақәа рҭагылазаашьа акыр иуашәшәыроуп. Иахьатәи Аҟәатәи аӡымҩангагақәа аусура иаларган ХХ ашәышықәса 70-тәи ашықәсқәа раан.
АУН "Аӡыканал" адиректор Александр Ҳаразиа иажәақәа рыла, атрубақәа рхархәара аамҭа цахьеит. Ус шакәугьы атрубақәа ҳамԥсахыцт.
Аӡы ааныркылоит анаплакы аплантә усурақәа анымҩаԥнаго. Аиҳарак аӡы аанкылара авариақәа рыҟалара иахҟьоит.
"Аремонт аҟаҵараан аӡы анашьҭра аанумкылар ҟалом. Асистемаҿы аӡы ыҟанаҵ аусура ҳзалагом. Ҩба-хԥа сааҭ аусура ҳагозаргьы, иаашаанӡа асистемақәа аӡы рыҭрыцқьаатәуп. 12-13 сааҭ ҳаныԥшуа ыҟоуп атрубақәа барц азы. Ҭыԥк аҿы аремонт аҟаҵаразы араион зегьы аӡы рымаҳхыр акәхоит", - ҳәа еиҭеиҳәоит Александр Ҳаразиа.
Аҟәа ақалақь агәаҿы есыуаха аӡы ааныркылоит. Асеиԥш зыҟало арезервтә ӡыҭгагақәа ахьыҟам ауп. "Апроблема зыӡбар ауа аӡыҭгага ҿыц аахәароуп", - иҳәоит Ҳаразиа.
Уи адагьы комплексла аӡымҩангагақәа ԥсахтәуп. Ари иаанаго аӡымҩангага цәаҳәақәа рыԥсахра адагьы, аӡыҭгагақәа, аӡыҭгагатә станциақәа, аӡеизгарҭақәа шьаҭанкыла рыԥсахроуп. Абри азы аԥара заҟа аҭаххо атәы "Аӡыканал" адиректор изҳәом. Бжьаратәла ҩба-хԥа миллиард артәар ҟалоит. Ареспублика асеиԥш алшара амам.
Аҵыхәтәантәи ахәышықәса рыҩнуҵҟа аӡымҩангага трубақәа ԥсахуп Арӡынбеи Имам Шамили рыхьӡ зху амҩақәа рҿы.
Аинвестициатә программа инақәыршәаны Алада Ешыра аӡыҭгагатә станциа ҿыц ргылоуп.
"Аргыларақәа хышықәса имҩаԥысуан. Астанциа ахархәарахь лассы ирыҭахоит. Иара ӡыла еиқәнаршәоит Алашарбага араион, Ешыра ақыҭа, ақалақь агәы", - иҳәоит Александр Ҳаразиа.
2020-2022 шықәсазтәи Аинвестпрограммаҿ иарбоуп АУН "Аӡыканал" иатәу, аремонт ззутәу аобиектқәа реиқәыԥхьаӡа.
Макьаназы аӡынкылара аԥыххап ҳәа ҳәашьа амам. Аӡынкылара алшоит аӡымҩангагатә цәаҳәақәа зегьы шьаҭанкыла ианыԥсаххалак ашьҭахь.
Иара убас шәаԥхьар ҟалоит:
Анқәаб: аӡыҭгагатә станциа ауаҩы ицәеижь иаҩызоуп, акыи акыи еидҳәалоуп